DA Den Europæiske Unions Tidende L 47/1

KOMMISSIONENS FORORDNING (EU) Nr. 146/2010

af 23. februar 2010

om ændring af forordning (EF) nr. 1122/2009 om gennemførelsesbestemmelser til Rådets forordning (EF) nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning (EF) nr. 1234/2007 for så vidt angår krydsoverensstemmelse inden for rammerne af støtteordningen for vin

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 85x og 103za, sammenholdt med artikel 4,

under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (2), særlig artikel 142, litra c), k) og n), og

ud fra følgende betragtninger:

(1) Som følge af de forenklingsforslag, der blev forelagt for Rådet i april 2009, er der identificeret en række muligheder for opnå større effektivitet og forenkling af gennemførelsesbestemmelserne for krydsoverensstemmelsesordningen. Disse forbedringer bør indarbejdes i Kommissionens forordning (EF) nr. 1122/2009 (3).

(2) Systemet til identifikation af landbrugsparceller spiller en nøglerolle, når det gælder om at sikre korrekte betalinger til landbrugerne og beskytte EU's midler. For at forbedre kvaliteten af dette system bør der indføres krav om en årlig vurdering af systemet. Medlemsstaterne bør vurdere kvaliteten af systemet efter en harmoniseret fremgangsmåde, og de bør indsende deres rapporter tids nok til, at resultaterne af vurderingen kan anvendes effektivt.

(3) I artikel 64, stk. 2, i forordning (EF) nr. 73/2009 er der fastsat en undtagelsesbestemmelse for landbrugere, der er berørt af inddragelsen af den koblede støtte i enkeltbetalingsordningen, og som ikke har nogen betalingsrettigheder, men alligevel anmelder et antal forpagtede betalingsrettigheder det første år, hvor den koblede støtte inddrages i enkeltbetalingsordningen. Landbrugere i denne situation bør tildeles betalingsrettigheder, for hvilke der gælder en undtagelse med hensyn til aktiveringen af rettighederne. For at sikre effektiv kontrol af sådanne betalingsrettigheder bør de kunne spores.

(4) Ved gennemførelsen af den krydsoverensstemmelseskontrol, der er fastsat i forordning (EF) nr. 1122/2009, kan medlemsstaterne kun anvende resultaterne af den stedlige kontrol, som de ansvarlige kontrolmyndigheder har foretaget. Af hensyn til effektiviteten bør medlemsstaterne også have mulighed for at anvende resultaterne af den stedlige kontrol, som er foretaget i henhold til den lovgivning, som gælder for de berørte retsakter og normer, for at nå op på minimumskontrolsatsen. Det bør dog sikres, at der opretholdes en effektiv kontrolordning.

(5) Ved udvælgelsen af stikprøver med henblik på kontrol på stedet af krydsoverensstemmelseskravene kan medlemsstaterne i forbindelse med risikoanalysen tage hensyn til landbrugernes deltagelse i relevante certificeringsordninger. Denne mulighed bør præciseres.

(6) Der skal indsendes kontrolrapporter til betalingsorganet eller til de koordinerende myndigheder inden en bestemt frist. For at lette den administrative byrde bør det, i de tilfælde, hvor kontrolrapporterne ikke indeholder konstaterede uregelmæssigheder, anses for tilstrækkeligt, hvis betalingsorganet eller de koordinerende myndigheder får direkte adgang til kontrolrapporterne.

(7) I forbindelse med denne ændring af forordning (EF) nr. 1122 /2009 bør de to forkerte henvisninger til forordning (EF) nr. 73/2009 og Kommissionens forordning (EF) nr. 1121/2009 (4) rettes ved samme lejlighed.

(8) Forordning (EF) nr. 1122/2009 bør derfor ændres i overensstemmelse hermed.

(9) Ændringerne i denne forordning angår støtteansøgninger vedrørende produktionsår eller præmieperioder, som begynder den 1. januar 2010. Forordningen bør derfor anvendes i overensstemmelse hermed.

(10) Forvaltningskomitéen for den Fælles Markedsordning for Landbrugsprodukter og Forvaltningskomitéen for Direkte Betalinger har ikke afgivet udtalelse inden for den af formanden fastsatte frist —

VEDTAGET DENNE FORORDNING:

Artikel 1

I forordning (EF) nr. 1122/2009 foretages følgende ændringer:

1) Artikel 6, stk. 2, affattes således: »2. Medlemsstaterne vurderer årligt kvaliteten af systemet til identifikation af landbrugsparceller. Vurderingen omfatter følgende kvalitetsaspekter: a) korrekt opgørelse af det maksimale støtteberettigede areal b) andel og fordeling af referenceparceller, hvis maksimale støtteberettigede areal omfatter ikke-støtteberettigede arealer, eller som ikke tager hensyn til landbrugsarealet c) inddeling i kategorier af referenceparceller, hvis maksimale støtteberettigede areal omfatter ikke-støtteberettigede arealer, eller som ikke tager hensyn til landbrugsarealet d) forekomst af referenceparceller med kritiske fejl e) forhold mellem det anmeldte areal og det maksimale støtteberettigede areal i referenceparcellerne f) antal referenceparceller i procent, som er ændret i løbet af årene g) antal uregelmæssigheder konstateret i forbindelse med kontrollen på stedet. Ved gennemførelsen af den vurdering, der er omhandlet i første afsnit, skal medlemsstaterne: a) anvende oplysninger, som sætter dem i stand til at vurdere den aktuelle situation på parcelniveau b) udvælge en tilstrækkeligt repræsentativ stikprøve blandt samtlige referenceparceller. Senest den 31. januar i året efter det pågældende kalenderår sender medlemsstaterne Kommissionen en vurderingsrapport og, hvis det er relevant, meddeler Kommissionen de afhjælpende foranstaltninger, der skal træffes, samt fristen for gennemførelsen af disse. For kalenderåret 2010 sendes disse oplysninger dog til Kommissionen senest den 28. februar 2011.«

2) Artikel 7, stk. 1, litra f), affattes således: »f) rettighedens art, navnlig særlige rettigheder, jf. artikel 44 i forordning (EF) nr. 73/2009, rettigheder tildelt i henhold til artikel 68, stk. 1, litra c), i forordning (EF) nr. 73/2009 og betalingsrettigheder, for hvilke der gælder en undtagelse som fastsat i artikel 64, stk. 2, i forordning (EF) nr. 73/2009«.

3) I artikel 28, stk. 1, litra a), ændres »bilag I og IV« til »bilag I og VI«.

4) I artikel 50 indsættes følgende som stk. 1a: »1a. For at opnå den minimumskontrolprocent, der er nævnt i stk. 1, for hver retsakt eller norm eller gruppe af retsakter eller normer kan medlemsstaten uanset stk. 1: a) anvende resultaterne af den stedlige kontrol, der er foretaget i henhold til den lovgivning, der gælder for disse retsakter eller normer for de udvalgte landbrugere, eller b) erstatte udvalgte landbrugere med landbrugere, som er kontrolleret på stedet i henhold til den lovgivning, der gælder for de relevante retsakter og normer, forudsat at de pågældende landbrugere har indsendt støtteansøgninger i henhold til støtteordninger, hvor de modtager direkte betalinger som omhandlet i artikel 2, litra d), i forordning (EF) nr. 73/2009, eller støtteordninger, som er omfattet af artikel 85t og 103z i forordning (EF) nr. 1234/2007. I disse tilfælde skal den stedlige kontrol dække alle aspekter af de relevante retsakter eller normer som defineret i krydsoverensstemmelsesreglerne. Ydermere skal medlemsstaterne sikre, at de pågældende stedlige kontroller er mindst lige så effektive, som hvis den stedlige kontrol blev foretaget af de ansvarlige kontrolmyndigheder.«

5) I artikel 51, stk. 1, indsættes følgende afsnit efter andet afsnit: »Medlemsstaterne kan på grundlag af en risikoanalyse beslutte at udelukke landbrugere, der deltager i en certificeringsordning, jf. andet afsnit, litra b), fra den risikobaserede stikprøve. Hvis certificeringsordningen ikke dækker alle de krav og normer, som landbrugeren skal overholde i henhold til krydsoverensstemmelsesreglerne, skal der imidlertid anvendes passende risikofaktorer på de krav og normer, som ikke er omfattet. Hvis analysen af kontrolresultaterne viser, at der er en væsentlig forekomst af misligholdelser af de krav og normer, der er omfattet af en certificeringsordning, jf. andet afsnit, litra b), skal de risikofaktorer, der vedrører de pågældende krav og normer, tages op til fornyet vurdering og eventuelt skærpes.«

6) I artikel 54 foretages følgende ændringer: a) Stk. 1, første afsnit, affattes således: »Enhver kontrol på stedet i henhold til dette kapitel skal være omfattet af en kontrolrapport, som udarbejdes af den ansvarlige myndighed eller under dennes ansvar, uanset om den berørte landbruger er blevet udvalgt til kontrol på stedet i henhold til artikel 51, eller er blevet kontrolleret på stedet i henhold til den lovgivning, der gælder for de relevante retsakter eller normer, jf. artikel 50, stk. 1a, eller om det drejer sig om opfølgning af misligholdelser, som den ansvarlige kontrolmyndighed er blevet bekendt med på anden måde.« b) I stk. 3 indsættes følgende afsnit: »Hvis der ikke konstateres misligholdelser i rapporten, kan medlemsstaterne dog beslutte ikke at sende den pågældende rapport, forudsat at betalingsorganet eller de koordinerende myndigheder får direkte adgang til den senest en måned efter, at den er afsluttet.«

7) I artikel 62 ændres »artikel 30, stk. 1 og 2,« til »artikel 29, stk. 1 og 2,«.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes på støtteansøgninger vedrørende produktionsår eller præmieperioder, der begynder den 1. januar 2010.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 23. februar 2010. På Kommissionens vegne José Manuel BARROSO Formand

(1) EUT L 299 af 16.11.2007, s. 1.

(2) EUT L 30 af 31.1.2009, s. 16.

(3) EUT L 316 af 2.12.2009, s. 65.

(4) EUT L 316 af 2.12.2009, s. 27.